b'\n_START_ARTICLE_\nDaltonin veljekset\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nDaltonien perhe oli kotoisin "Jackson Countysta", Missourista. Veljesten is\xc3\xa4, Lewis Dalton, oli saluunanpit\xc3\xa4j\xc3\xa4 ja heid\xc3\xa4n \xc3\xa4itins\xc3\xa4 oli Adeline Younger. Perheell\xc3\xa4 oli 15 lasta, joista 13 eli aikuiseksi._NEWLINE_Lainvalvojana toiminut Frank sai surmansa virantoimituksessa 1887. Luultavimmin kostaakseen veljens\xc3\xa4 kuoleman Grat, Bill, Bob ja Emmett ryhtyiv\xc3\xa4t lainvalvojiksi. Vuonna 1890 he kuitenkin ryhtyiv\xc3\xa4t rikollisiksi. Bob oli veljeksist\xc3\xa4 hurjin; h\xc3\xa4nen tiedet\xc3\xa4\xc3\xa4n varmasti tappaneen miehen ensimm\xc3\xa4ist\xc3\xa4 kertaa ollessaan 19-vuotias. H\xc3\xa4n oli tuolloin virantoimituksessa. Uhri oli yritt\xc3\xa4nyt valloittaa Bobin tytt\xc3\xb6yst\xc3\xa4v\xc3\xa4\xc3\xa4, mik\xc3\xa4 on saattanut vaikuttaa tekoon._NEWLINE_Kun veljesten ura rikollisina alkoi, Bob palkkasi lis\xc3\xa4\xc3\xa4 v\xc3\xa4ke\xc3\xa4 joukkoihinsa; Daltonien jengiin liittyiv\xc3\xa4t George "Bitter Creek" Newcomb, Bill McElhanie ja "Blackfaced Charley" Bryant. Grat Dalton oli vierailemassa veljens\xc3\xa4 Billin luona Kaliforniassa, kun jengi koottiin, mutta h\xc3\xa4n liittyi siihen my\xc3\xb6hemmin ja toi mukanaan Bill Doolin, Dick Broadwellin ja Bill Powerin. Heid\xc3\xa4n ensimm\xc3\xa4inen ry\xc3\xb6st\xc3\xb6kohteensa oli Uudessa Meksikossa sijaitsevan Silver Cityn pelitalo._NEWLINE_Vuonna 1891, pian Bob Daltonin jengiin liittymisen j\xc3\xa4lkeen, tapahtui junary\xc3\xb6st\xc3\xb6, josta syytettiin Daltoneita. Todisteita oli v\xc3\xa4h\xc3\xa4n, mutta Grat saatiin pid\xc3\xa4tetyksi ja tuomituksi ja h\xc3\xa4net l\xc3\xa4hetettiin vankilaan 20 vuodeksi. Junamatkalla vankilaan Grat pakeni varastettuaan avaimet nukkuvalta vartijalta._NEWLINE_Daltonien veljekset olivat nyt lainsuojattomia. He ry\xc3\xb6steliv\xc3\xa4t p\xc3\xa4\xc3\xa4asiassa junia ja hevosia._NEWLINE_Bob Dalton halusi kuitenkin j\xc3\xa4\xc3\xa4d\xc3\xa4 muistettavaksi. H\xc3\xa4nen ehdotuksestaan Daltonit p\xc3\xa4\xc3\xa4ttiv\xc3\xa4t ry\xc3\xb6st\xc3\xa4\xc3\xa4 kaksi pankkia samanaikaisesti. Pankeiksi valittiin "C.M. Condon & Company\'s Bank" ja "First National Bank", jotka molemmat olivat Coffeyvillessa, Kansasissa. Daltonit olivat tunnettuja, joten v\xc3\xa4ltt\xc3\xa4\xc3\xa4kseen huomatuksi tulemisen he naamioituivat tekoparroin. T\xc3\xa4m\xc3\xa4 ei kuitenkaan auttanut. Paikalliset ihmiset tunnistivat lainsuojattomat._NEWLINE_Pankkivirkailija hidasteli ry\xc3\xb6st\xc3\xb6saaliin antamisessa, jonka aikana paikalliset ihmiset ehtiv\xc3\xa4t aseistautua. Kun Daltonien jengi poistui pankeista, alkoi tulitus, jonka aikana kaupungin sheriffi Charles Connelly sai surmansa. Taistelussa surmansa saivat my\xc3\xb6s Grat Dalton, Bob Dalton, Dick Broadwell ja Bill Power. Emmett Daltoniin osui 23 luotia, mutta h\xc3\xa4n selvisi kuin ihmeen kaupalla. H\xc3\xa4n kuoli vuonna 1937._NEWLINE_Bill Doolin, "Bitter Creek" Newcomb ja Charlie Pierce olivat ainoat jengiin j\xc3\xa4\xc3\xa4neet j\xc3\xa4senet. Kukaan heist\xc3\xa4 ei kuitenkaan tunnustanut osallistuneensa Coffeyvillen ry\xc3\xb6st\xc3\xb6\xc3\xb6n. Kuitenkin ep\xc3\xa4ill\xc3\xa4\xc3\xa4n, ett\xc3\xa4 ry\xc3\xb6st\xc3\xb6\xc3\xb6n olisi osallistunut "kuudes mies", joka piteli hevosia. T\xc3\xa4ll\xc3\xb6in joku heist\xc3\xa4 olisi ollut kaupungissa ry\xc3\xb6st\xc3\xb6n aikana.'